12 tidligere og nuværende menighedsrådsmedlemmer støtter nu den fyringstruede præst i Rubjerg, Lyngby og Jelstrup sogne i Vendsyssel, oplyser DR P4 Nordjylland.

Det sker i et brev, som i dag bliver sendt til Kirkeministeriet. Her opfordrer de ministeren til at afvise biskoppens og provstens indstilling om at fyre præst Mette Villads Christensen. - Vi er glade for vores præst. Hun gør et godt arbejde, og vi føler, hun er blevet urimeligt behandlet i den her sag, siger Christen Christensen, tidligere menighedsrådsformand i Jelstrup Sogn. Mette Villads Christensen har i flere måneder været på kant med kirkesangeren, organisten og flere menighedsrådsmedlemmer. Den nærmere årsag er ukendt for offentligheden, men striden er gået så meget op i en spids, at biskoppen i sidste uge fritog hende for tjeneste. Nu skal Kirkeministeriet afgøre, om hun skal fyres.